Nóg ŉ noodlanding vir British AirwaysBritish Airways-vliegtuig (Argieffoto: anglotopia.net) ŉ Vliegtuig van British Airways onderweg na Nigerië moes weens tegniese probleme ŉ noodlanding maak. Dit is die jongste van ŉ reeks voorvalle waar dié lugredery moes bontstaan om tegniese probleme uit te stryk. Die BA-83-vlug van Londen na Abuja, die Nigeriese hoofstad, moes Dinsdag inderhaas omdraai nadat dit tegniese probleme ondervind het skaars ŉ uur ná die vliegtuig opgestyg het, berig die nuusagentskap MyLondon. Volgens dié nuuswebtuiste het die vlieëniers tegniese probleme opgemerk terwyl hulle oor die Engelse kanaal, sowat 120 km van Heathrow-lughawe, gevlieg het. Tegniese personeel het die vliegtuig ingewag toe dit net ná middernag weer op Heathrow geland het. Die lugredery het aan MyLondon gesê die vliegtuig het slegs minimale tegniese probleme ondervind en dat dit standaard prosedure is vir tegniese personeel om vliegtuie by te staan in die geval van onbeplande landings. “Ons personeel het gisteraand [Dinsdag] na passasiers omgesien en hulle oornagakkommodasie gebied. Ons vra om verskoning aan ons passasiers vir die vertraging in hul reisplanne,” het British Airways in ŉ verklaring gesê. Dié probleem is die jongste in ŉ hele reeks tegniese probleme wat British Airways se vliegtuie die afgelope maande ondervind het. CNN berig dat ŉ aantal vlugte verlede week oornag gekanselleer is weens tegniese probleme. Dit is nie seker presies wat dié probleme behels nie. In Augustus moes die lugredery noodgedwonge meer as 100 vlugte kanselleer, omdat hul rekenaarstelsels inmekaar getuimel het.